พิษแรงงานขาดแคลนกดดันกำไรอสังหาฯอ่อน
ยวบดีบีเอส คาดไตรมาสแรกกำไรอ่อนแอ อสังหาฯ จุกขาดแรงงาน ต้นทุนพุ่ง LPN โชว์กำไร 360 ล้านบาท
10 พ.ค. 2556

ยวบดีบีเอส คาดไตรมาสแรกกำไรอ่อนแอ อสังหาฯ จุกขาดแรงงาน ต้นทุนพุ่ง LPN โชว์กำไร 360 ล้านบาท
บริษัทหลักทรัพย์ (บล.) ดีบีเอส วิคเคอร์ส (ประเทศไทย) ออกบทวิเคราะห์จากการพบปะผู้บริหารในกลุ่มอสังหาริมทรัพย์ว่า การก่อสร้างของหลายบริษัทล่าช้าเพราะขาดแคลนแรงงานของผู้รับเหมา ท่ามกลางการเปิดตัวโครงการใหม่เพิ่มขึ้นอย่างต่อเนื่อง ทำให้ยอดขาย Presales จะเติบโตสูงมาก 
ทั้งนี้ ผลประกอบการในระยะสั้นจะอ่อนแอลง เพราะ 1) มีค่าใช้จ่ายในการเปิดตัวโครงการใหม่ ขณะที่ยังไม่มีรายได้จากโครงการนั้น และ 2) การโอนรับรู้รายได้ล่าช้ากว่าคาด เพราะการก่อสร้างไม่เป็นไปตามแผน ซึ่งอาจจะทำให้บริษัท แสนสิริ (SIRI) และบริษัท พฤกษา เรียลเอสเตท (PS) มีกำไรสุทธิอาจจะต่ำกว่านักวิเคราะห์คาดไว้ที่ 900-950 ล้านบาท ประมาณ 15-20%
บล.ดีบีเอส วิคเคอร์ส คาดว่า SIRI จะมีกำไรสุทธิเพียง 51 ล้านบาท ลดลงถึง 85% จากไตรมาสเดียวกันปีก่อน และเป็นเพียง 1% จากประมาณการกำไรทั้งปีนี้ หลังจากนั้นกำไรจะฟื้นตัวขึ้นและดีขึ้นมากในปลายปี
ด้านนายโอภาส ศรีพยัคฆ์ กรรมการผู้จัดการ บริษัท แอล.พี.เอ็น.ดีเวลลอปเมนท์ (LPN) เปิดเผยว่า บริษัทมีกำไรสุทธิไตรมาสแรกจำนวน 360.04 ล้านบาท เพิ่มขึ้น 22.13% จากงวดเดียวกันปีก่อน โดยมีรายได้รวม 3,473 ล้านบาท เพิ่มขึ้น 14.87% และมียอดขายที่รอโอนเพื่อรับรู้เป็นรายได้ จำนวน 2 หมื่นล้านบาท
สำหรับกำไรที่ดีขึ้นเพราะอัตรากำไรขั้นต้นเพิ่มขึ้นมาอยู่ที่ 33.34% จากไตรมาสก่อนอยู่ที่ 29.05% แต่การกู้เงินเพื่อนำมาพัฒนาโครงการ ทำให้สัดส่วนหนี้ที่มีดอกเบี้ยต่อส่วนของผู้ถือหุ้น เพิ่มขึ้นจาก 0.34 เป็น 0.53 ต่อ 1 และหนี้สินต่อส่วนของผู้ถือหุ้นจาก 0.65 เป็น 1 ต่อ 1 
บริษัท สัมมากร (SAMCO) พลิกมามีกำไรสุทธิ 46.81 ล้านบาท จากไตรมาสแรกปีก่อนขาดทุนสุทธิ 4.38 ล้านบาท ซึ่งกำไรส่วนใหญ่มาจากการขายที่ดินเปล่าในโครงการสัมมากร บางกะปิ ที่มีต้นทุนต่ำ